## Uredba o odličjima za ratne zasluge

### NN 6/1992 (7.2.1992.), Uredba o odličjima za ratne zasluge

# PREDSJEDNIK REPUBLIKE HRVATSKE

Na temelju članka 101. stavka 1. Ustava Republike Hrvatske, donosim

## UREDBU

### o odličjima za ratne zasluge

Članak 1.

Ovom uredbom utvrđuju se odličja za ratne zssluge Republike Hrvatske
(u daljem tekstu: odličja), nadležnost i postupak za njihovu dodjelu i
oduzimanje, te prava 1 obveze njihovih nositelja.

Članak 2.

Odličja se mogu dodjeljivati državljanima Republike Hrvatske i stranim
državljanima.

Članak 3.

Odličja jesu: Orden kralja Tomislava, Orden hrvatskog zavjeta, Orden
Zrinskog i Frankopana, Orden za junaštvo kneza Domagoja Kolajna za junaštvo
Nikole Šubića Zrinskoga i Domovinska kolajna.

Članak 4.

Orden kralja Tomislava ima sljedeći izgled: Orden ima oblik križa izrađenog
u pozlaćenom tropletu. Krakovi križa su stilizirani romboidi ukrašeni s
tri preklopljena kvadratna rubina različite veličine od kojih je najveći
krajnji prema izvanjskom rubu. Između krakova križa su također pozlaćeni
tropletni ukrasi. Središnje mjesto križa zauzima posrebreni oval u kojem
se nalazi lik kralja Tomislava na konju, izrađen prema spomeniku kralju
Tomtslavu u Zagrebu, rad hrvatskog kipara Roberta Frangeša-Mihanovića.
Promjer ordena u krakovima križa je 55 mm. Na poleđini ordena urezan je
redni broj ordena. Orden visi na trokutastoj vrpci koja je u bojama hrvatske
zastave tako da su boje postavljene zdesna ulijevo a u bijelom polju trobojnice
nalazi se uzdužno troplet žute boje.

Članak 5.

Orden hrvatskog zavjeta ima sljedeći izgled: Orden ima oblik križa zvjezdastog
oblika. U središnjem polju ordena obrubljenom tropletom nalazi se grb Republike
Hrvatske položen na ukriženi mač i maslinovu grančicu. Svi dijelovi ordena
su pozlaćeni osim zrakastog ukrasa oko pletera koji je posrebren. Promjer
ordena u krakovima križa je 55 mm. Na poleđini ordena urezan je redni broj
ordena. Orden visi na bijeloj trokutastoj vrpci ukrašenoj s tri okomito
postavljena crveno-bijelo-plava romba.

Članak 6.

Orden Zrinskog i Frankopana ima sljedeći izgled: Osnova ordena je zvjezdastog
oblika s dvanaest kratkih krakova. Središnje polje je obrubljeno vijencem
koji čini troplet isprepleten hrastovim lišćem. Na vijenac fe uzdužno okomito
postavljen mač na kojem se, u sredini ordena nalazi grb Republike Hrvatske.
Na poleđini ordena je napisana povijesna poruka Petra Zrinskog "Navik
on živi ki zgine pošteno". Također je urezan redni broj ordena. Promjer
ordena je 55 mm. Orden se čuva u posebnoj kutiji koja se daje primatelju
ordena zajedno s ordenom. Uz orden se nalazi pozlačena pločica s imenom
i prezimenom poginulog gardista, odnosno vojnika Hrvatske vojske ili pripadnika
Ministarstva unutarnjih poslova zbog pogibije kojega se orden dodjeljuje
njegovoj obitelji. Ispod imena i prezimena također je ispisana povijesna
poruka Petra Zrinskoga "Navik on živi ki zgine pošteno".

Članak 7.

Orden za junaštvo kneza Domagoja ima sljedeći izgled: Osnova je okrugli
štit obrubljen posebnim pleternim ornamentom. U srednjem krugu nalazi se
reljef spomenika kneza Domagoja, prema spomeniku knezu Domagoju koji se
nalazi u Vidu kod Metkovića, rad akademskog kipara Stjepana Skoke. Na poleđini
se nalazi vijenac od hrastova i lovorova lišća u sredini kojeg se nalazi
geslo "Za junaštvo" i grb Republike Hrvatske. Promjer ordena
je 40 mm. Na bočnoj površini ordena urezan je redni broj ordena. Orden
visi na trokutastoj vrpci koja je u bojama hrvatske zastave tako da su
boje postavljene ukoso zdesna ulijevo, a na plavom polju, koje je šire
od crvenoga, nalazi se troplet žute boje.

Članak 8.

Kolajna za junaštvo Nikole Šubića Zrinskoga ima sljedeći izgled : Osnova
je okrugla medalja s likom Nikole Šubića Zrinskoga i kružnim napisom oko
lika "Nikola Šubić Zrinski". Na poledini se nalazi vijenac od
hrastova i lovorova lišča u sredini kojeg se nalazi geslo "Za junaštvo"
i grb Republike Hrvatske. Promjer kolajne je 40 mm. Na bočnoj površini
kolajne urezan je redni broj kolajne. Kolajna visi na trokutastoj vrpci
koja je u bojama hrvatske zastave tako da su boje postavljene ukoso zdesna
ulijevo, a na plavom polju, koje je šire od crvenoga, nalazi se troplet
bijele boje.

Članak 9.

Domovinska kolajna ima sljedeći izgled: Osnova je okrugla medalja na
kojoj je lik mlade žene koja simbolizira Hrvatsku. Žena u desnoj ruci drži
mač usmjeren prema tlu, a u uzdignutoj lijevoj ruci grb Republike Hrvatske.
S lijeve strane lika žene su slova RH što označava Republiku Hrvatsku:
S desne strane lika su godine 1990. i 1992. i to tako da se 1992. nalazi
ispod 1990. Opisani sadržaj kolajne obrubljen je vijencem koji s lijeve
strane čini niz maslinovih listova i plodova, a s desne hrastovo lišće
sa žirovima. Promjer kolajne je 40 mm. Na poleđini kolajne urezan je redni
broj kolajne. Kolajna visi na trokutastoj vrpci koja je u bojama hrvatske
zastave tako da su boje postavljene usko zdesna ulijevo i jednake su širine.

Članak 10.

Odličja se dodjeljuju:

Orden kralja Tomislava osobama koje su se istakle na ustrojstvu Hrvatske
vojske; u strateškom planiranju i izvođenju ratnih vojnih operacija obrane
domovine;

Orden hrvatskog zavjeta osobama koje su značajno doprinijele ostvarenju
suvereniteta, samostojnosti i samostalnosti Republike Hrvatske u ratnim
okolnostima;

Orden Zrinskog i Frankopana kao posmrtno odličje, vojnicima koji su
pali u domovinskom ratu za Hrvatsku državu i dodjeljuje se obitelji poginulog;

Orden za junaštvo kneza Domagoja vojnim osobama koje je u ratu na fronti,
kao zapovjednike postrojbi ili kao vojnike, odnosno gardiste lli pripadnike
Ministarstva unutarnjih poslova krasilo junaštvo, viteštvo i humanost;

Kolajna za junaštvo Nikole Šubića Zrinskoga, osobama koje su učinile
podvig u borbi protiv neprijatelja Hrvatske države;

Domovinska kolafna, za sudjelovanje u domovinskom ratu 1990 -1992.

Članak 11.

Odličja s vrpcom ili lentom nose se na lijevoj strani prsa. Odličja
bez vrpce ili lente nose se na desnoj strani prsa. Znakovi odličja nose
se na lijevoj strani prsa.

Članak 12.

Osobama kojima je dodijeljeno odličje izdat će se povelja i potvrda
o dodijeljenom odličju.

Članak 13.

Odličja mogu nositi i isticati samo njihovi nositelji. Odličja se nose
i ističu u vrijeme blagdana Republike Hivatske te u drugim svečanlm prilikama.
Odličja, povelje i potvrde mogu se rabiti samo u odgovarajuće svrhe i na
doličan način.

Članak 14.

Odličje posmrtno dodijeljeno osobi, kao i odličje koje nositelju odličja
nije predano za života i dokumenti o odličju predaju se članovima obitelji.
Članovima obitelji, prema ovoj uredbi smatraju se suprug, djeca, unuci,
roditelji te braća i sestre osobe kojoj je odličje posmrtno dodijeljeno.

Članak 15.

Odličja dodjeljuje predsjednik Republike Hrvatske svojim ukazom, na
prijedlog Komisije za odličja pri Uredu predsjednika Republike Hrvatske.
Ukaz predsjednika Republike objavljuje se u "Narodnim novinama".
Tajnika i članove Komisije za odličja imenuje predsjednik Republike iz
redova javnih djelatnika Republike Hrvatske. Komisija za odličja donosi
poslovnik o svom radu.

Članak 16.

Prijedlog za dodjelu odličja mogu dati Sabor i Vlada Republike Hrvatske,
druga tijela državne uprave, pravne osobe, a u vojnim postrojbama zapovjednik
brigade, odnosno samostalnog bataljuna. Prijedlog se podnosi Komisiji za
odličja.

Članak 17.

Odličja osim posmrtnog odličja, oduzima predsjednik Republike Hrvatske,
ukoliko ocijeni da su postupanja i djelovanja nositelja odličja u nesuglasju
s pravnim poretkom i moralnim zasadama u Republici Hrvatskoj. Inicijativu
za oduzimanje odličja mogu podnijeti tijela iz stavka 1. članka 16. ove
uredbe. Predsjednik Republike donosi ukaz o oduzimanju odličja temeljem
prijedloga Komisije za odličja.

Članak 18.

Odličja ne mogu biti u pravnom prometu. Izrada, promet i nošenje znakova
i predmeta koji imaju oblik i izgled odličja utvrđenih ovom uredbom nisu
dopušteni.

Članak 19.

Izgled odličja otiskan je uz ovu uredbu i čini njezin sastavni dio.

Članak 20.

Ova uredba stupa na snagu danom objave u "Narodnim novinama".

Broj : PA6-3/1-92

Zagreb,10. siječnja 1992.

Predsjednik Republike Hrvatske

**dr. Franjo Tuđman, v. r.**

![](/files/_web/sluzbeni-dio/1992/121485/images/ordenje.jpg)

Uredba, NN 6/1992-92